RÅDETS KONKLUSIONER

af 17. december 1999

om styrkelse af samarbejdet om modernisering og forbedring af den sociale beskyttelse

(2000/C 8/05)

RÅDET FOR DEN EUROPÆISKE UNION -

(1) NOTERER SIG med tilfredshed Kommissionens synspunkter, som de fremgår af den dens meddelelse "En samordnet strategi til modernisering af den sociale beskyttelse" og betragter meddelelsen som et godt grundlag for yderligere drøftelser om social beskyttelse i Europa;

(2) FREMHÆVER, at Den Europæiske Unions målsætning bør være at sikre en forbindelse mellem økonomisk og social udvikling, MINDER OM medlemsstaternes beføjelser med hensyn til udformning og finansiering af den sociale beskyttelse og UNDERSTREGER, at afgørelser i spørgsmål under Fællesskabets kompetence bør supplere og ikke forringe betingelserne for at føre en national socialpolitik;

(3) UNDERSTREGER behovet for et samarbejde om modernisering af den sociale beskyttelse på grundlag af en struktureret og løbende dialog, opfølgning og udveksling af oplysninger, erfaringer og god praksis mellem medlemsstaterne vedrørende social beskyttelse, da de står over for samme type udfordringer i forbindelse med udviklingen heraf; ANERKENDER behovet for en drøftelse af fremtidens sociale beskyttelse på EF-niveau inden for de nye rammer, der er skitseret i Kommissionens meddelelse. Et sådant samarbejde bør omfatte alle former for sociale beskyttelse og bør om nødvendigt bistå medlemsstaterne med at forbedre og styrke deres sociale beskyttelsesordninger i overensstemmelse med deres nationale prioriteter;

(4) FINDER det særlig vigtigt, at dette nye samarbejde om forbedring og modernisering af den sociale beskyttelse bliver en sammenhængende aktion, parallelt med og interaktiv med den europæiske beskæftigelsesstrategi og den makroøkonomiske dialog;

(5) FREMHÆVER den rolle, som arbejdsmarkedets partnere spiller i moderniseringsprocessen i forbindelse med social beskyttelse;

(6) TILSLUTTER SIG følgende fire overordnede mål, som Kommissionen har fastlagt:

- at sørge for, at det kan betale sig at arbejde og at sikre en fast indkomst

- at sikre pensionerne og gøre pensionsordningerne bæredygtige

- at fremme social integration

- at sikre bæredygtig sundhedspleje af høj kvalitet

og SER MED TILFREDSHED PÅ Kommissionens analyse af hver enkelt af disse punkter som grundlag for det kommende arbejde i en ny gruppe på højt plan. Folkesundhedsspørgsmål bør behandles separat i de relevante organer i Rådet.

(7) UNDERSTREGER, at social beskyttelse, der skaber et passende sikkerhedsnet for alle borgere, også er en investering i en velafbalanceret økonomisk udvikling og udgør en betydelig konkurrencefordel i en globaliseret økonomi; ANERKENDER, at de finansrelaterede aspekter er fælles for alle mål for social beskyttelse i punkt 6;

(8) ud over Kommissionens fire overordnede mål for udvikling af ordninger vedrørende social beskyttelse FREMHÆVER ligeledes, at princippet om ligestilling mellem kvinder og mænd må integreres i alle aktiviteter, der sigter mod at gennemføre de fire mål. Det betyder, at det i alle faser af planlægning, beslutningstagning og opfølgning i tilknytning til sådanne aktiviteter skal vurderes, hvilke konsekvenser der har for kvinder og mænd;

Endvidere

(9) FREMHÆVER, at Fællesskabet bør være særlig opmærksom på at sikre en velafbalanceret økonomisk og social udvikling i ansøgerlandene i perioden op til udvidelsen af Den Europæiske Union;

(10) UNDERSTREGER, at ny teknologi og i særdeleshed ny informationsteknologi bør udnyttes i fuldt omfang i velfærdsudviklingen. På fællesskabsplan bør der lægges vægt på aktiviteter, som fremmer anvendelsen af avanceret informationsteknologi i realiseringen af velfærdsmål. Denne teknologi må gavne udviklingen af social- og sundhedsvæsenet samt alle befolkningsgruppers deltagelse i det sociale liv;

For at nå målene for samarbejdet om forbedring og modernisering af den sociale beskyttelse

(11) STØTTER Kommissionens forslag om at etablere en mekanisme for et styrket samarbejde som resultat af arbejdet i en gruppe af højtstående embedsmænd med henblik på gennemførelsen af denne aktion. Med forbehold af artikel 207 i traktaten om oprettelse af Det Europæiske Fællesskab vil gruppen af højtstående embedsmænd behandle spørgsmålene i Kommissionens meddelelse og i disse konklusioner og vil navnlig udarbejde en rapport til forelæggelse for Rådet;

(12) FREMHÆVER behovet for at nedsætte denne gruppe så hurtigt som muligt, og i mellemtiden anmode medlemsstaterne og Kommissionen om snarest muligt for en overgangsperiode at udpege højtstående embedsmænd, som skal lancere ovennævnte debat. Arbejdet bør begynde straks, og der bør udarbejdes en situationsrapport til forelæggelse for Den Europæiske Union i juni 2000;

Endelig

(13) STØTTER Kommissionen hensigt om at knytte Europa-Parlamentet til denne proces; det støtter også Kommissionens ønske om at inddrage Det Økonomiske og Sociale Udvalg og Regionsudvalget i dette samarbejde, og ser med tilfredshed på bidrag til denne proces fra arbejdsmarkedets parter og institutionerne for social sikkerhed.